EUROOPAN KOMISSIO Bryssel 9.9.2022 COM(2022) 451 final Ehdotus NEUVOSTON PÄÄTÖS luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen osapuolten konferenssin 19. kokouksessa (CITES CoP19) Euroopan unionin puolesta otettavasta kannasta (Panamá, Panama, 14.–25. marraskuuta 2022)



PERUSTELUT 1.Ehdotuksen kohde Tämä ehdotus koskee päätöstä, jolla vahvistetaan luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen osapuolten konferenssin 19. kokouksessa (CITES CoP19) unionin puolesta otettava kanta muun muassa suunniteltuihin päätöksiin, jotka koskevat yleissopimuksen liitteiden muuttamista. 2.Ehdotuksen tausta 2.1.Luonnonvaraisen eläimistön ja kasviston uhanalaisten lajien kansainvälistä kauppaa koskeva yleissopimus (CITES) Luonnonvaraisen eläimistön ja kasviston uhanalaisten lajien kansainvälistä kauppaa koskevalla yleissopimuksella, jäljempänä ’yleissopimus’ tai ’CITES-yleissopimus’, pyritään suojelemaan luonnonvaraisia eläimiä ja kasveja kansainvälisen kaupan aiheuttamalta liikakäytöltä. Yleissopimus tuli voimaan 1. heinäkuuta 1975. Euroopan unioni ja kaikki sen jäsenvaltiot ovat yleissopimuksen osapuolia. 2.2.Yleissopimuksen osapuolten konferenssi Yleissopimuksen XI artiklan mukaisesti perustettu osapuolten konferenssi (CoP, jäljempänä ’osapuolikonferenssi’) on yleissopimuksen hallintoelin. Osapuolikonferenssi kokoontuu kahden–kolmen vuoden välein tarkastelemaan yleissopimuksen täytäntöönpanoa. Kokouksessa käsitellään ja hyväksytään erityisesti ehdotuksia, jotka koskevat yleissopimuksen liitteissä I ja II olevien lajiluettelojen muuttamista. Osapuolikonferenssissa käsitellään myös osapuolten, vakinaisten komiteoiden, sihteeristön ja työryhmien keskusteluasiakirjoja ja raportteja ja suositellaan toimenpiteitä, joilla yleissopimuksen täytäntöönpanoa voitaisiin tehostaa. Osapuolikonferenssissa päätetään liitteiden I ja II muutosehdotuksista mahdollisimman pitkälti yksimielisesti. Mikäli osapuolikonferenssissa ei päästä yksimielisyyteen, päätöksistä äänestetään, ja ne voidaan hyväksyä läsnä olevien äänestävien edustajien kahden kolmasosan enemmistöllä yleissopimuksen XV artiklan 1 kohdan b alakohdan mukaisesti. Kullakin osapuolella on yksi ääni, lukuun ottamatta alueellisia taloudellisen yhdentymisen järjestöjä, joilla on niiden toimivaltaan kuuluvilla aloilla yhtä monta ääntä kuin niillä on yleissopimuksen osapuolia olevia jäsenvaltioita yleissopimuksen XXI artiklan 5 kohdan mukaisesti. Unioni ja sen jäsenvaltiot käyttävät äänioikeuttaan vaihdellen sen mukaan, mitä aihetta päätös koskee. Liitteiden muuttamista koskevissa päätöksissä äänioikeutta käyttää unioni, koska CITES-yleissopimuksen liitteet pannaan täytäntöön niitä koskevalla unionin lainsäädännöllä. 2.3.Osapuolikonferenssin suunnitellut päätökset Osapuolikonferenssi päättää 14.–25. marraskuuta 2022 välisenä aikana pidettävässä 19. kokouksessaan 52 ehdotuksesta muuttaa CITES-yleissopimuksen liitteitä, jäljempänä ’luettelointiehdotukset’. Tiettyjen lajien tai lajiryhmien sisällyttämisellä liitteisiin pyritään valvomaan ja sääntelemään näillä lajeilla käytävää kauppaa (liite II) tai yleisesti kieltämään se (liite I). Liitteet ovat yleissopimuksen erottamaton osa ja siten oikeudellisesti sitovia. Yleissopimuksen XV artiklan 1 kohdan c alakohdan mukaisesti osapuolikonferenssin tekemiä muutoksia aletaan soveltaa 90 päivää osapuolikonferenssin päättymisen jälkeen. 3.Unionin puolesta otettava kanta Yleissopimuksen osapuolena unionin on esitettävä kantansa kuhunkin luettelointiehdotukseen ja useihin muihin osapuolikonferenssin esityslistalla oleviin päätösluonnoksiin. Komission ja jäsenvaltioiden asiantuntijat ovat tarkastelleet luettelointiehdotuksia, unionin esittämät ehdotukset mukaan luettuina, samoin kuin kaikkia muita ehdotuksia osapuolikonferenssin päätöksiksi, myös siltä kannalta, mitkä ovat niiden mahdolliset vaikutukset asiaan liittyviin unionin sääntöihin ja politiikkoihin. Komission ehdottama kanta perustuu näihin asiantuntijakeskusteluihin, jotka järjestettiin asiaan liittyvien komission asiantuntijaryhmien yhteydessä. Luettelointiehdotukset ja useat muut osapuolikonferenssin päätökset vaikuttavat todennäköisesti EU:n sääntöihin tai muuttavat niiden soveltamisalaa, pääasiassa koska niiden johdosta on tehtävä muutoksia asiaa koskevaan unionin lainsäädäntöön ja täytäntöönpanosääntöihin. Yleissopimuksen liitteiden muutokset on otettava huomioon EU:n lainsäädännössä siten, että tehdään vastaavat muutokset neuvoston asetukseen (EY) N:o 338/97 ja tarvittaessa täytäntöönpanoasetuksiin. Näin asetetaan rajoituksia unionista kolmansiin maihin ja kolmansista maista unioniin suuntautuvalle sekä unionissa harjoitettavalle kaupalle tai poistetaan rajoituksia mainitulta kaupalta kyseisten muutosten kohteena olevien lajien osalta. Komissio on säännöllisesti yhteydessä sidosryhmiin, joilla on yleissopimuksen kattamiin kysymyksiin liittyviä intressejä. Niitä ovat muun muassa ympäristöjärjestöt, luonnonvaraisista eläimistä ja kasveista saatavien tuotteiden kauppaa tai käyttöä harjoittavat liiketoiminnan alat sekä metsästys- ja kalastusjärjestöt. Komissio järjesti 15. heinäkuuta 2022 kuulemiskokouksen asiasta kiinnostuneiden sidosryhmien kanssa saadakseen tietoonsa niiden mielipiteet kysymyksistä, joista keskustellaan CITES-yleissopimuksen osapuolikonferenssin 19. kokouksessa. Komissio on ottanut sidosryhmien näkemykset asianmukaisesti huomioon laatiessaan ehdotusta neuvoston päätökseksi. Osapuolikonferenssin ehdotuksista tekevät lisäanalyyseja CITES-sihteeristö sekä erikoisjärjestöjen asiantuntijat. Tällaisia järjestöjä ovat esimerkiksi Kansainvälinen luonnonsuojeluliitto (IUCN), luonnonvaraisten eläinten ja kasvien kauppaa seuraava verkosto Traffic sekä Yhdistyneiden Kansakuntien elintarvike- ja maatalousjärjestön FAO:n asiantuntijapaneeli, joka tekee arvioita CITES-lajien luettelointiehdotuksista. Useimmat näistä analyyseistä eivät ole olleet käytettävissä ajoissa komission ehdotusta laadittaessa. Ne olisi kuitenkin otettava kaikilta osin huomioon, kun ehdotusta käsitellään jäsenvaltioiden kanssa neuvostossa. Lisäksi useat CITES-yleissopimuksen osapuolikonferenssin 19. kokousta varten tarkoitetut työasiakirjat eivät ole olleet saatavilla, jotta komissio olisi nyt voinut ehdottaa niitä koskevaa unionin kantaa. Komissio ehdottaa sen vuoksi, että kyseisiä asioita koskeva kanta vahvistetaan neuvoston työryhmässä käytävissä keskusteluissa tai osapuolikonferenssin aikana niiden asiakirjojen osalta, jotka ovat saatavilla vasta tuolloin.

4.Oikeusperusta 4.1.Menettelyllinen oikeusperusta 4.1.1.Periaatteet Euroopan unionin toiminnasta tehdyn sopimuksen, jäljempänä ‘SEUT-sopimus’, 218 artiklan 9 kohdan mukaan ”neuvosto tekee komission – – ehdotuksesta päätöksen – – sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”. Ilmaisu ”säädökset, joilla on oikeusvaikutuksia” käsittää myös sellaiset säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”. 4.1.2.Soveltaminen käsiteltävänä olevassa asiassa Osapuolikonferenssi on elin, joka on perustettu sopimuksella, nimittäin CITES-yleissopimuksella. Useat niistä toimista, jotka osapuolikonferenssin on määrä hyväksyä, ovat toimia, joilla on oikeusvaikutuksia. Muutetut liitteet, jotka ovat yleissopimuksen erottamaton osa, ovat kansainvälisen oikeuden mukaisesti sitovia. Eräät osapuolikonferenssin päätöksistä vaikuttavat ratkaisevasti EU:n lainsäädäntöön, erityisesti komission asetukseen (EY) N:o 865/2006 ja komission täytäntöönpanoasetukseen (EU) N:o 792/2012. Tämä johtuu siitä, että molemmat säädökset on tarkasti yhdenmukaistettu osapuolikonferenssien vahvistamien yleissopimuksen täytäntöönpanosääntöjen kanssa. Suunnitellulla säädöksellä ei täydennetä eikä muuteta sopimuksen institutionaalisia rakenteita. Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta. 4.2.Aineellinen oikeusperusta 4.2.1.Periaatteet SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos toinen näistä tavoitteista tai osatekijöistä on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää. Kun suunnitellulla säädöksellä on samanaikaisesti useita tavoitteita tai kun siihen sisältyy useita osatekijöitä, joita ei voida erottaa toisistaan ja joista yksikään ei ole toisiin nähden liitännäinen, SEUT-sopimuksen 218 artiklan 9 kohdan nojalla annettavan päätöksen aineellisessa oikeusperustassa on poikkeuksellisesti mainittava kaikki asianmukaiset oikeusperustat. 4.2.2.Soveltaminen käsiteltävänä olevassa asiassa Suunnitelluilla osapuolikonferenssin päätöksillä pyritään saavuttamaan ympäristöä ja kauppaa koskevia tavoitteita, ja siihen sisältyy osatekijöitä näiltä aloilta. Näitä suunnitellun säädöksen eri elementtejä ei voida erottaa toisistaan eikä mikään niistä ole toiseen nähden liitännäinen. Sen vuoksi ehdotetun päätöksen aineellisena oikeusperustana ovat seuraavat määräykset: 192 artiklan 1 kohta sekä 207 artiklan 3 kohta ja 4 kohdan ensimmäinen alakohta. 4.3.Päätelmä Ehdotetun päätöksen oikeusperustana olisi oltava SEUT-sopimuksen 192 artiklan 1 kohta ja 207 artiklan 3 kohta ja 4 kohdan ensimmäinen alakohta yhdessä SEUT-sopimuksen 218 artiklan 9 kohdan kanssa. Ehdotus

NEUVOSTON PÄÄTÖS luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen osapuolten konferenssin 19. kokouksessa (CITES CoP19) Euroopan unionin puolesta otettavasta kannasta (Panamá, Panama, 14.–25. marraskuuta 2022) EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan sekä 207 artiklan 3 kohdan ja 4 kohdan ensimmäisen alakohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1)Unioni liittyi luonnonvaraisen eläimistön ja kasviston uhanalaisten lajien kansainvälistä kauppaa koskevaan yleissopimukseen, jäljempänä ’yleissopimus’, 6 päivänä maaliskuuta 2015 tehdyllä neuvoston päätöksellä (EU) 2015/451; yleissopimus tuli voimaan 1 päivänä heinäkuuta 1975. (2)Yleissopimuksen XI artiklan 3 kohdan nojalla osapuolten konferenssi voi muun muassa tehdä päätöksiä, joilla muutetaan yleissopimuksen liitteitä. (3)Osapuolikonferenssin on määrä 14 päivästä 25 päivään marraskuuta 2022 välisenä aikana pidettävässä 19. kokouksessaan tehdä päätökset 52 ehdotuksesta, jotka koskevat yleissopimuksen liitteiden muuttamista, ja ratkaista useita muita yleissopimuksen täytäntöönpanoon ja tulkintaan liittyviä kysymyksiä. (4)On aiheellista vahvistaa osapuolten konferenssissa unionin puolesta otettava kanta, koska liitteiden muutokset ovat unionia sitovia ja jotkin osapuolten konferenssin muista päätöksistä voivat vaikuttaa ratkaisevasti unionin oikeuden sisältöön. Säädöksiä, joihin päätökset vaikuttavat, ovat erityisesti luonnonvaraisten eläinten ja kasvien suojelusta niiden kauppaa sääntelemällä annetun neuvoston asetuksen (EY) N:o 338/97 täytäntöönpanoa koskevista yksityiskohtaisista säännöistä annettu komission asetus (EY) N:o 865/2006 ja luonnonvaraisten eläinten ja kasvien suojelusta niiden kauppaa sääntelemällä annetussa neuvoston asetuksessa (EY) N:o 338/97 säädettyjen lupien, todistusten ja muiden asiakirjojen mallia koskevista yksityiskohtaisista säännöistä ja komission asetuksen (EY) N:o 865/2006 muuttamisesta annettu komission täytäntöönpanoasetus (EU) N:o 792/2012. (5)Ehdotettu unionin kanta osapuolten konferenssissa esitettäviin ehdotuksiin perustuu ehdotusten asiasisällön asiantuntija-analyysiin, jossa on parhaan käytettävissä olevan tieteellisen näytön pohjalta otettu huomioon yleissopimuksen määräykset sekä ehdotusten johdonmukaisuus asiaan liittyvien unionin sääntöjen ja politiikan kanssa, ON HYVÄKSYNYT TÄMÄN PÄÄTÖKSEN: 1 artikla Luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen osapuolten konferenssin 19. kokouksessa (CITES CoP19) unionin puolesta otettava kanta esitetään liitteissä. 2 artikla Jos tämän päätöksen hyväksymisen jälkeen ja ennen CITES CoP19 ‑kokousta tai sen aikana esitettävät uudet tieteelliset tai tekniset tiedot todennäköisesti vaikuttavat 1 artiklassa tarkoitettuun kantaan tai jos kokouksessa tehdään tarkistettuja tai uusia ehdotuksia sellaisista asioista, joista ei vielä ole unionin kantaa, unionin kantaa tarkistetaan koordinoidusti paikan päällä, ennen kuin osapuolten konferenssi päättää kyseisistä ehdotuksista. Tällöin unionin kannan on oltava yhdenmukainen tämän päätöksen liitteissä vahvistettujen periaatteiden kanssa. 3 artikla Tämä päätös on osoitettu komissiolle.